Ta daaam! Górnik Zobrze wygranōm 3:1 z Lechym Poznań przisztymplowoł Majstra Jesiyni, kerego raczyj trza by mianować Majstrym Pōłmetka, kieby niy to że to wcale niy pōłmetek. Tōż coby pedzieć ofyn znaczy to sztyjc niy wiela, ale uciechy żodyn tym synkōm niy weźnie…
Piyrszy plac, rekordowy krōl szczelcōw (Angulo – 16 bramōw), dwōch kadrowiczōw u Nawałki (Kądzior, Kurzawa) i sześciu w młodzieżowych reprezyntacjach Polski (Loska, Wieteska, Żurkowski, Ambrosiewicz, Pawłowski, Hajda), rekordowo frekwyncjo na szpilach (sztyjc 22-24 tys. kibicōw). Do tego nojwiyncyj klupniyntych bramōw (33). W skrōcie na Grubiorzy chce sie dziwać, chocioż do idyału fōrt daleko…
Ôstatni roz ślōnski klub na piyrszym placu po piyrszej rundzie bōł gynał 2 lata tymu. Piast Glywice do kōńca sezōnu proł sie wtedy ô majstra, ale piyrszego placu niy dowiōz do kōńca, chocioż miywoł już 10 punktōw przewogi nad drugōm ekipōm w tabeli. Terozki Górnik yno ô 1 punkt wyprzedzo drugo Legia. Ô 15. majstrze na razie ni ma co darymnie godać. Górnik to na razie łebōnie z grajfkōm, kerym chce sie tyrać, a to na polsko Ekstraklasa ôkozuje sie stykać coby kludzić w tabeli, kōńcowego sukcysu jednak niy gwarantuje.
A poprowiać sztyjc je co. Defynsywa niy zawsze funguje jak trza. 22. stracōne bramy w 15. szpilach to wynik choby w haji ô utrzimani. Yno dwa razy torman Grubiorzy słaziōł ze szpilplacu niypokōnany. Trza tyż pedzieć, że w piyrszym placu Górnika pōmogli nojgroźniejsi rywale. W Ekstraklasie przewidywalność wynikōw je na poziōmie C-klasy. Faworyty tracōm punkty z „boroczkami” bez co telki kluby jak Górnik mogōm blysnōnć a bukmachery zaś prziszporujōm.
Jeszcze 6 szpilōw wiosny na jesiyń i kluczowo pauza zimowo. Eli Gôrnik sie wzmocni? Pozōr, poważno kandydatura na widoku! Łukasz Podolski swoim ôstatnim kōmyntorzym na Tweeterze, w kerym pedzioł Grubiorzōm coby doczkali na niego zaś rozhajcowoł dyskusjo ô jego transferze do Zobrzo. Rod bych to chcioł widzieć. Yno… Chyciōłby sie tera do 11-stki? Co padocie?
szl_Latn szl_Latn szl_Latn szl_Latn szl_Latn